b'\n_START_ARTICLE_\nKineski mu\xc4\x8denici\n_START_PARAGRAPH_\nKineski mu\xc4\x8denici zajedni\xc4\x8dki je nazivnik kojim se ozna\xc4\x8davaju pripadnici Katoli\xc4\x8dke i Pravoslavne Crkve koji su podnijeli mu\xc4\x8deni\xc4\x8dku smrt radi pripadnosti i zbog \xc5\xa1irenja kr\xc5\xa1\xc4\x87anske vjere od 17. do 20. stolje\xc4\x87a na tlu Kine. Ubijeni su prete\xc5\xbeno u organiziranim dr\xc5\xbeavnim progonima, posebno za vrijeme dinastije Qing, kao i tijekom Bokserskog ustanka te za vrijeme komunisti\xc4\x8dke diktature koja je nametala dr\xc5\xbeavni ateizam i progonila kr\xc5\xa1\xc4\x87ane dr\xc5\xbee\xc4\x87i ih "dr\xc5\xbeavnim" i "klasnim neprijateljima", u skladu s vladaju\xc4\x87om komunisti\xc4\x8dkom ideologijom._NEWLINE_Pravoslavna Crkva priznaje i \xc4\x8dasti dvjesto dvadeset i dvojicu pravoslavnih mu\xc4\x8denika, prete\xc5\xbeno \xc4\x8dlanova Kineske pravoslavne crkve izrasle iz duhovnog vodstva Ruske crkve, posebice brojne me\xc4\x91u ruskom zajednicom u Harbinu. Ve\xc4\x87ina ih je ubijena u Bokserskom ustanku, dok se oni progonjeni i ubijeni pod komunisti\xc4\x8dkom diktaturom naslovljavaju "novomu\xc4\x8denicima". Prvi kineski pravoslavni mu\xc4\x8denik bio je sv. Metrofan, sve\xc4\x87enik ubijen u Bokserskom ustanku._NEWLINE_Katoli\xc4\x8dka Crkva priznaje i \xc4\x8dasti sto i dvadeset ubijenih katolika, prete\xc5\xbeno laika i europskih misionara, u razdoblju izme\xc4\x91u 1648. i 1930. godine, koje je kanonizirao papa Ivan Pavao II. u listopadu 2000. godine. Posve\xc4\x87ena im je katoli\xc4\x8dka crkva u Torontu. U Bokserskom je ustanku ubijeno 87 laika i 33 misionara. Me\xc4\x91u kanoniziranim laicima ima i djece._NEWLINE_Djelo \xe2\x80\x98\xe2\x80\x99Crvena knjiga kineskih mu\xc4\x8denika\xe2\x80\x99\xe2\x80\x99 Gerolama Fazzinija je zbirka \xc5\xbeivotopisa, autobiografija i dokumentacije katoli\xc4\x8dkog mu\xc4\x8deni\xc5\xa1tva u suvremenoj Kini, s naglaskom na razdoblje maozima i agresivnu protukatoli\xc4\x8dku, ali i protuteisti\xc4\x8dku politiku izme\xc4\x91u 1949. i 1976. godine. Maoisti\xc4\x8dko tuma\xc4\x8denje kr\xc5\xa1\xc4\x87anstva u Kini nastalo bila je posljedicom Maova dobrog poznavanja zapadnog imperijalizma i marksisti\xc4\x8dkog materijalizma \xc4\x8diji nauk promatra religiju kao oblik osobne utjehe pod jarmom klasnog izrabljivanja tj. smatra ju bezvrijednom. _NEWLINE_Uo\xc4\x8di Bokserskog ustanka, obilje\xc5\xbeenog masovnim progonima kr\xc5\xa1\xc4\x87ana i ostalog nekineskog stanovni\xc5\xa1tva, u Kini je \xc5\xbeivjelo oko 30 000 kr\xc5\xa1\xc4\x87ana. Me\xc4\x91u ubijenima je, osim katolika i pravoslavaca, bilo i nekoliko protestantskih misionara iz Europe i Angloamerike, koji nisu priznati me\xc4\x91u protestantskim svecima.'